b'\n_START_ARTICLE_\nDelno taljenje\n_START_PARAGRAPH_\nDelno ali parcialno taljenje je proces, v katerem se raztali samo del trdne snovi. Pri kamninah, ki so zmesi razli\xc4\x8dnih mineralov, in mineralih, ki tvorijo trdne raztopine, se sestava taline lahko razlikuje od sestave za\xc4\x8detne trdne snovi._NEWLINE_Delno taljenje se pojavi, kadar sta temperaturi tali\xc5\xa1\xc4\x8da trdne in teko\xc4\x8de faze razli\xc4\x8dni. Pri posameznih mineralih se to lahko zgodi kadar tvorijo trdne raztopine. Tak\xc5\xa1ni so na primer olivini med \xc5\xbeelezovim in magnezijevim kon\xc4\x8dnim \xc4\x8dlenom. V kamninah, ki so zgrajene iz ve\xc4\x8d mineralov, se nekateri minerali stalijo pri ni\xc5\xbeji temperaturi kot drugi._NEWLINE_Delno taljenje je pomemben proces v geologiji, ki je povzor\xc4\x8dil diferenciacijo kamnin v Zemljini skorji, saj so skoraj vse kamnine na Zemlji nastale iz delno staljenega gradiva iz njene notranjosti. Glavna podro\xc4\x8dja, kjer poteka delno taljenje, so podro\xc4\x8dja podrivanja, srednjeoceanski hrbti in vro\xc4\x8de to\xc4\x8dke. Vsa podro\xc4\x8dja delnega taljenja so pogosto povezana z vulkanizmom, \xc4\x8deprav nekatere taline ne prodrejo do Zemljine povr\xc5\xa1ine. Delne taline igrajo pomembno vlogo v bogatenju starih delov kontinentalne litosfere z nezdru\xc5\xbeljivimi elementi. Parcialne taline se iz globin dvigajo navzgor zaradi pritiska okoli\xc5\xa1kih kamnin.\n_START_SECTION_\nFazni diagram\n_START_PARAGRAPH_\nNa naslednji sliki je prikazan fazni dagram snovi, ki tvorijo trdne raztopine._NEWLINE_Razlaga: pri segrevanju trdne snovi s sestavo CB njena temperatura nara\xc5\xa1\xc4\x8da po modri premici, dokler ne dose\xc5\xbee krivulje Solidus oziroma temperature TA, pri kateri se za\xc4\x8dne taliti. Za\xc4\x8detna talina ima sestavo CL, pri nadaljnjem segrevanju pa njena sestava sledi rde\xc4\x8di krivulji (Liquidus). Pri temperature TB se raztali vsa trdna snov.'